Predkladacia správa
„Informácia o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám“ sa predkladá každoročne k 30. aprílu na rokovanie vlády SR na základe bodu B.3. uznesenia vlády Slovenskej republiky č. 907 z 21. 8. 2002.
Monitorovanie geologických faktorov životného prostredia je zabezpečené v rámci geologickej úlohy Čiastkový monitorovací systém - Geologické faktory prostredníctvom Štátneho geologického ústavu Dionýza Štúra.
Čiastkový monitorovací systém - Geologické faktory je súčasťou Monitorovacieho systému životného prostredia Slovenskej republiky, ktorý je zameraný na také geologické hazardy – prírodné alebo antropogénne procesy, ktoré ohrozujú životy a majetok obyvateľov a zároveň aj životné prostredie. 


V roku 2017 na základe Koncepcie aktualizácie a racionalizácie environmentálneho monitoringu sa pokračovalo v meraniach v siedmich podsystémoch:
01 Zosuvy a iné svahové deformácie

02 Tektonická a seizmická aktivita územia 

03 Antropogénne sedimenty charakteru environmentálnych záťaží

04 Vplyv ťažby na životné prostredie

05 Monitoring objemovej aktivity radónu v geologickom prostredí 

06 Stabilita horninových masívov pod historickými objektmi

07 Monitorovanie riečnych sedimentov

V posledných rokoch najmä v dôsledku dlhotrvajúcich a extrémnych zrážok narastá počet mimoriadnych udalostí, ktoré majú negatívny vplyv na život a zdravie obyvateľov a ich majetok. Najväčšiu hrozbu predstavujú opakujúce sa havarijné zosuvy. Monitorovaním geologických faktorov životného prostredia je možné sledovať prírodné ohrozenia 
a na základe výsledkov prijať opatrenia, umožňujúce mimoriadnym udalostiam včas predchádzať. 
Na základe uznesenia vlády SR č. 803 z 12. októbra 2005 sa naďalej merajú a pozorujú vodohospodárske objekty na stabilizačnom násype v údolí Handlovky. Výsledky z týchto meraní sú zhrnuté v predkladanej informácii. 

Predkladateľ materiálu upozorňuje na nebezpečné lokality, hlavne na lokality havarijných zosuvov. Na týchto lokalitách je potrebné naďalej zabezpečovať monitoring. 

 Predložený materiál je informatívneho charakteru bez vplyvu na rozpočet verejnej správy, na podnikateľské prostredie, na sociálne vplyvy, na životné prostredie, 
na informatizáciu spoločnosti ani na služby verejnej správy pre občana, preto doložka vybraných vplyvov nie je predkladaná.
